**14. Národná banka Slovenska**

**Národná banka Slovenska** (NBS) je centrálnou bankou [Slovenska](http://sk.wikipedia.org/wiki/Slovensko). Vznikla [1. januára](http://sk.wikipedia.org/wiki/1._janu%C3%A1r) [1993](http://sk.wikipedia.org/wiki/1993) na základe zákona NR SR č. 566/1992 Zb. o Národnej banke Slovenska, ktorý určuje jej postavenie, funkcie a úlohy. Je nezávislou inštitúciou, ktorej základnou funkciou je udržiavanie cenovej stability. Vykonáva tiež dohľad nad finančným trhom a iné činnosti.

[Sídli](http://sk.wikipedia.org/wiki/N%C3%A1rodn%C3%A1_banka_Slovenska_%28budova%29) v Bratislave a má tiež osem regionálnych pobočiek. Má nadriadené postavenie nad ostatnými bankami je to tzv. „banka bánk“ (tiež „emisná banka“ či „cedulárna banka“).

|  |
| --- |
|  |

Organizácia

Národnú banku Slovenska zastupuje navonok jej [guvernér](http://sk.wikipedia.org/w/index.php?title=Guvern%C3%A9r_N%C3%A1rodnej_banky_Slovenska&action=edit&redlink=1). Najvyšším riadiacim orgánom Národnej banky Slovenska je Banková rada Národnej banky Slovenska. Banková rada má jedenásť členov. Členmi bankovej rady sú guvernér, dvaja viceguvernéri a ôsmi ďalší členovia. Guvernéra a viceguvernérov vymenúva a odvoláva prezident Slovenskej republiky na návrh vlády schválený Národnou radou Slovenskej republiky. Ôsmich ďalších členov bankovej rady vymenúva a odvoláva vláda na návrh guvernéra Národnej banky Slovenska

Podľa zákona č. 566/1992 Zb. o Národnej banke Slovenska Banková rada určuje

* menovú politiku a nástroje na jej uskutočňovanie a rozhoduje o menových opatreniach Národnej banky Slovenska,
* zásady výkonu a organizáciu výkonu dohľadu nad finančným trhom a rozhoduje v rozsahu a spôsobom podľa osobitného predpisu.

Banková rada ďalej najmä

* ustanovuje zásady činnosti a obchodov Národnej banky Slovenska,
* schvaľuje rozpočet Národnej banky Slovenska, schvaľuje účtovné závierky Národnej banky Slovenska, ročné správy o výsledku hospodárenia Národnej banky Slovenska a výročné správy Národnej banky Slovenska, rozhoduje o použití zisku alebo úhrade straty Národnej banky Slovenska a určuje druhy fondov Národnej banky Slovenska, ich výšku a použitie,
* ustanovuje organizačné usporiadanie Národnej banky Slovenska,
* určuje podľa osobitného predpisu výšku ročných príspevkov dohliadaných subjektov finančného trhu,
* rozhoduje o vydávaní bankoviek a mincí,
* ustanovuje platové a iné požitky guvernéra, viceguvernérov a ďalších členov bankovej rady,
* rozhoduje o zabezpečení výkonu činností zverených Národnej banke Slovenska týmto zákonom a osobitnými zákonmi,
* schvaľuje rokovací poriadok bankovej rady,
* zriaďuje koordinačné a ďalšie orgány Národnej banky Slovenska, a organizačné zložky Národnej banky Slovenska,
* schvaľuje všeobecne záväzné právne predpisy vydávané Národnou bankou Slovenska na základe tohto zákona alebo osobitných predpisov,
* schvaľuje návrhy dohôd o vzájomnej spolupráci, súčinnosti a poskytovaní informácií a podkladov medzi Národnou bankou Slovenska a zahraničnými orgánmi dohľadu v oblasti finančného trhu alebo medzi Národnou bankou Slovenska a orgánmi verejnej moci v Slovenskej republike, ktoré vykonávajú dohľad alebo dozor podľa osobitných predpisov.

**Úlohy NBS**

Hlavným cieľom Národnej banky Slovenska je udržiavanie cenovej stability. Za tým účelom Národná banka Slovenska

* určuje menovú politiku,
* vydáva bankovky a mince,
* riadi, koordinuje a zabezpečuje peňažný obeh, platobný styk a zúčtovávanie dát platobného styku v rozsahu ustanovenom týmto zákonom a osobitným zákonom a stará sa o ich plynulosť a hospodárnosť,
* vykonáva ďalšie činnosti podľa zákona o Národnej banke Slovenska a osobitných zákonov.

Národná banka Slovenska predkladá Národnej rade Slovenskej republiky polročnú správu o menovom vývoji do troch mesiacov po skončení prvého polroka príslušného kalendárneho roka a ročnú správu o menovom vývoji do piatich mesiacov po skončení príslušného kalendárneho roka.

Národná banka Slovenska zastupuje Slovenskú republiku na základe poverenia vlády Slovenskej republiky v medzinárodných inštitúciách v oblasti finančného trhu.